DA Den Europæiske Unions Tidende CE 78/126

(2004/C 78 E/0128)

SKRIFTLIG FORESPØRGSEL E-2556/03

af Robert Evans (PSE) til Kommissionen

(4. august 2003)

Om: Stemmeret ved valg på Mallorca

Europa-Parlamentets formand blev den 12. marts 2003 anmodet om straks at iværksætte en undersøgelse af klager over, at ikke-spanske EU-borgere på Mallorca ikke kunne optages på valgliste med henblik på de kommunalvalg, som skulle afholdes i marts 2003.

Jeg er siden blevet kontaktet af britiske statsborgere, som troede, de var optaget på valgliste, men som ved fremmødet på valgdagen fik at vide, at de ikke var registreret og derfor ikke havde ret til at stemme.

Da det er en grundlæggende ret for alle EU-borgere at kunne stemme ved kommunal- og EU-valg i bopælslandet, vil Kommissionen da medgive, at en sådan manglende mulighed for at stemme udgør en krænkelse af denne ret? Vil den undersøge sagen?

Svar afgivet på Kommissionens vegne af Antόnio Vitorino

(16. september 2003)

Det ærede medlem henleder opmærksomheden på EU-borgeres grundlæggende ret til at stemme ved kommunalvalg i bopælslandet, selv om de ikke er statsborgere i det pågældende EU-land. Denne ret er sikret ved artikel 19 i EF-traktaten, og de nærmere regler for udøvelsen af retten er fastlagt i Rådets direktiv 94/80/EF (1).

Spanien har gennemført direktiv 94/80/EF ved Ley orgánica 1/1997. Kommissionen har fra de spanske myndigheder modtaget følgende oplysninger om praksis med hensyn til optagelse af EU-borgere på valglister:

For at kunne stemme skal man lade sig registrere i det kommunale folkeregister. Dette er obligatorisk for alle med bopæl i Spanien, uanset om man er spansk statsborger eller ej, og disse registre danner grundlag for de nationale valglister.

Oficina del Censo Electoral (kontoret for valglister) fører et løbende ajourført register over vælgere, der er EU-borgere, men som ikke er spanske statsborgere. Det afspejler enhver ændring af de kommunale folkeregistre, der involverer EU-borgere. Det modtager personoplysninger om vælgere fra de kommunale folkeregistre. Ifølge spansk lov skal EU-borgere, der er bosat i Spanien, men som ikke er spanske statsborgere, gøre opmærksom på, at de ønsker at stemme ved kommunalvalg, når de skal stemme for første gang. For at opfylde dette krav sender kontoret for valglister alle ikke-spanske EU-borgere et brev tre måneder før valget. Der gøres heri opmærksom på, at de skal angive, om de ønsker at stemme eller ej. Den relevante formular er vedlagt, med instrukser på alle fællesskabssprog og frankeret svarkuvert. Formularerne kan også fås på alle spanske kommunekontorer allerede seks måneder før et valg. Hvad angår de EU-borgere, der allerede er optaget på valglisterne, fungerer brevet som en påmindelse om det kommende valg.

Endelig udarbejdes der, på grundlag af de positive svar, foreløbige lister over EU-borgere med stemmeret. Disse lister fremlægges på kommunekontoret i otte dage fra den sjette dag efter udskrivning af valget. I denne periode kan man klage over ikke at være optaget på listen, og navnene på dem, der får medhold i deres klage, optages så på den endelige liste.

Kommissionen finder, at den måde, hvorpå EU-borgere optages på valglister i Spanien, er i overensstemmelse med direktiv 94/80/EF.

Kommissionen har ikke modtaget nogen klager over, at registreringssystemet ikke har fungeret i forbindelse med det seneste kommunalvalg i Spanien i maj 2003. Kommissionen forsøger at sikre, at medlemsstaterne overholder fællesskabsretten, herunder de grundlæggende rettigheder, men de oplysninger, der gives i spørgsmålet, er ikke tilstrækkeligt detaljerede til, at Kommissionen kan foretage sig yderligere.

(1) Rådets direktiv 94/80/EF af 19. december 1994 om fastsættelse af de nærmere regler for valgret og valgbarhed ved kommunale valg for unionsborgere, der har bopæl i en medlemsstat, hvor de ikke er statsborgere, EFT L 368 af 31.12.1994.